Nafarroako Parlamentuko Mahaiak, 2022ko apirilaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkeztutako galdera, eskola-garraioaren antolaketa eta funtzionamendua eta eskola-jantokirako banakako laguntzak arautzen dituen foru aginduari buruzkoa (10-22/POR-00153).

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2022ko apirilaren 4an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioaren eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Hezkuntzako kontseilari Carlos Gimeno Gurpegui jaunak Osoko Bilkuran ahoz erantzun dezan:

Joan den martxoaren 8an Hezkuntza Departamentuak argitara eman zuen foru agindu baten zirriborroa, Nafarroako Foru Komunitatean eskola-garraioaren antolaketa eta funtzionamendua eta eskola-jantokirako banakako laguntzak arautzen dituena, zeina joan den martxoaren 30era arte jendaurrean egon baita.

Aipatu foru aginduan ikasle onuradun gisa sartzen dira, garraio kolektiboaren edo banakako laguntzen modalitatean, Batxilergoko eta Maila Ertaineko Lanbide Heziketako ikasleak, beti ere gainerako ikasleendako ezarritako baldintzak betez gero.

Beraz, araudi berriak ahalbidetuko du ikasle jakin batzuei irisgarritasuna hobetzea. Baina zalantzak sortzen zaizkigu alderdi batzuei buruz.

Esate baterako, 2. artikuluan, eskola-garraioaren ikasle onuradunak arautzen dituen horretan, 3. apartatuak honela dio: “derrigorrezkoaren ondoko irakaskuntzetan, ordutegia luzatzea dakarten jarduera edo programa espezifikoak egiten dituzten ikasleek garraiorako eskubidea izanen dute bakar-bakarrik ordutegiak ikastetxean ezarritako ordutegi orokorrarekin bat datozenean”.

Edo 6. artikuluan, garraio kolektiboaren antolaketarako irizpide orokorrak ezartzen dituen horretan, non 2. apartatuak honela baitio: “oro har, eskola-garraio kolektiboa antolatuko da ibilbidean gutxienez ere lau erabiltzaile daudenean. Batxilergoan gutxienekoa bederatzi erabiltzailerena izanen da.

Eskubide-berdintasuna eta ekitatea oinarri, kontuan hartuko al dira D ereduko Batxilergoko ikasleen berezitasunak, gainerakoek baino lau irakaskuntza-saio gehiago baitituzte astean, edo ibilbideak antolatzeko ezarritako ratioetara iristeko biztanle gutxiko eskualde batzuetan dituzten zailtasunak?

Iruñean, 2022ko martxoaren 31n

Foru parlamentaria: Bakartxo Ruiz Jaso